Die diskografie van Enya bestaan uit agt ateljeealbums, drie kompilasie-albums, een-en-twintig enkelspelers en 'n aantal ander verskynings. Enya maak haar internasionale deurbraak in 1988 met die album Watermark waarop die treffer "Orinoco Flow" verskyn wat eerste plek op trefferlyste in die Verenigde Koninkryk en tweede plek in Duitsland bereik. Drie jaar na Watermark word Shepherd Moons vrygestel. In 1992 word 'n herverwerkte weergawe van Enya se eponimiese album uit 1987 as The Celts vrygestel. In 1995 word The Memory of Trees vrygestel, wat die top-5 in die Verenigde Koninkryk en Duitsland en die top-10 in die Verenigde State behaal. Die enkelspelers wat vanaf hierdie album uitgereik is, was "Anywhere Is" en "On My Way Home". In 1997 stel Enya haar versameling van grootste treffers onder die titel Paint the Sky with Stars: The Best of Enya vry. Hierdie album behaal weer eens die top-5 in die Verenigde Koninkryk en Duitsland en sluit twee nuwe snitte in, naamlik "Paint the Sky with Stars" en "Only If...".